## Rješenje Ustavnog suda Republike Hrvatske broj U-II-1083/1999 od 12. siječnja 2000.

### NN 7/2000 (20.1.2000.), Rješenje Ustavnog suda Republike Hrvatske broj U-II-1083/1999 od 12. siječnja 2000.

# USTAVNI SUD REPUBLIKE HRVATSKE

Ustavni sud Republike Hrvatske, u sastavu, prof. dr. sc. Smiljko Sokol,
predsjednik Suda te suci dr. sc. Velimir Belajec, Marijan Hranjski, prof.
dr. sc. Petar Klarić, Jurica Malčić, mr. sc. Ivan Matija, Ivan Mrkonjić,
doc. dr. sc. Jasna Omejec, Emilija Rajić, Vice Vukojević i Milan Vuković,
odlučujući o prijedlogu Stambene zadruge "Stanograd" za pokretanje postupka
ocjene suglasnosti propisa s Ustavom i zakonom, na sjednici održanoj dana
12. siječnja 2000., donio je sljedeće

## **RJEŠENJE**

I. Odbacuje se prijedlog Stambene zadruge "Stanograd" iz Zagreba za
pokretanje postupka za ocjenu suglasnosti s Ustavom i zakonom Programa
mjera za unapređenje stanja u gradskom prostoru ("Službeni glasnik Grada
Zagreba", br. 3/98).

II. Ovo rješenje objavit će se u "Narodnim novinama" i "Službenom glasniku
Grada Zagreba".

Obrazloženje

Stambena zadruga "Stanograd" iz Zagreba predložila je ovom Sudu pokretanje
postupka ocjene suglasnosti s Ustavom i zakonom Zaključka o utvrđivanju
rente za gradnju na zemljištu investitora ("Službeni glasnik Grada Zagreba",
br. 4/98) i Programa mjera za unapređenje stanja u gradskom prostoru ("Službeni
glasnik Grada Zagreba", br. 3/98).

Rješenje o pokretanju postupka ocjene suglasnosti s Ustavom i zakonom
Zaključka o utvrđivanju rente za gradnju na zemljištu investitora ("Službeni
glasnik Grada Zagreba", br. 4/98, 12/98 i 17/98) ovaj Sud je donio na sjednici
održanoj dana 14. srpnja 1999. godine, a isto je objavljeno u ("Narodnim
novinama", br. 79/99) i ("Službenom glasniku Grada Zagreba", br. 14/99).

Slijedom toga, predmetom ovog rješenja je dio predlagateljeva prijedloga
koji se odnosi na pokretanje postupka ocjene Programa mjera za unapređenje
stanja u gradskom prostoru, nastavno: Program.

U svom prijedlogu, predlagatelj navodi da se odredbe Programa i to točke
"b) renta" suprotne odredbama Zakona o financiranju jedinica lokalne samouprave
i Uprave. Ovo obrazlaže navodom da, prema članku 3. tog Zakona, jedinica
lokalne samouprave i uprave stječe prihode iz vlastitih izvora, od zajedničkog
poreza (dotacija iz državnog i županijskog proračuna), dok su člankom 4.
utvrđeni izvori sredstava županije, među kojima su posebno utvrđeni drugi
"prihodi utvrđeni posebnim Zakonom". Navodi dalje predlagatelj da taj posebni
zakon nikako nije Zakon o prostornom uređenju ("Narodne novine", br. 30/94)
na koju odredbu članka 11. se pozvala Gradska skupština Grada Zagreba kada
je donosila osporeni Program.

Prijedlog nije dopušten.

Naime, Ustavni sud je, između ostalog, nadležan ocjenjivati suglasnost
zakona s Ustavom i suglasnost drugog propisa sa zakonom i Ustavom (čl.
125. al. 1. i 2. Ustava).

Program o kojem je riječ u prijedlogu nije niti zakon niti drugi propis.
Taj akt nema, naime, pravnu narav propisa: ne uređuje odnose na općenit
(apstraktan) način, ne primjenjuje se na širi krug adresata i nema općeobavezni
karakter. Nema dakle, pravne karakteristike propisa. On samo ukazuje na
kriterije koji imaju utjecaj na razinu kvalitete, a time i vrijednost građevinskog
zemljišta i ne utvrđuje nikome nikakve obveze, a posebno ne vlasnicima
zemljišta. On drugim riječima, ne predstavlja propis iz članka 125. alineje
2. Ustava.

Slijedom navedenog a temeljem odredbe članka 31. Ustavnog zakona o Ustavnom
sudu Republike Hrvatske ("Narodne novine", br. 99/99), riješeno je kao
u izreci.

Odluka o objavi temelji se na odredbi članka 28. Ustavnog zakona o Ustavnom
sudu Republike Hrvatske.

Broj: U-II-1083/1999
Zagreb, 12. siječnja 2000.

Predsjednik
**dr. sc. Smiljko Sokol,** v. r.

Rješenje, NN 7/2000-79